Puducherry (by)

**Puducherry** (tamilsk   , fransk **), tidligere  *Pondicherry*, er en hovedstad i det indiske forbundsterritoriet med samme navn. Puducherry ligger ved kysten mot Bengalbukta, 135&nbsp;km sør for Chennai (Madras). Byen danner en eksklave i delstaten Tamil Nadu. Puducherry kom under fransk kontroll i 1673, og fram til Frankrike overga koloniene sine til India i 1954 var den hovedstad i Fransk India.

## Navn
Navnet *Puducherry* () betyr på tamilsk «ny landsby». I kolonitiden ble dette navnet til *Pondicherry* på engelsk og *Pondichéry* på fransk. Dette navnet ble også tatt inn i tamilsk () og erstattet det opprinnelige navnet. I 2006 ble det offisielle navnet endret  til *Puducherry* (engelsk) og *Poudouchéry* (fransk); denne navneendringen er relatert til mange andre navneendringer i hele India, hvor man har fjernet navn fra kolonitiden (f.eks. ble Bombay omdøpt til Mumbai og Madras til Chennai). På tamilsk har man også den alternative navneformen *Puduvai* (). I dagligtale refereres byen ofte til som *Pondy*.

## Geografi

Puducherry ligger i det sørlige India,  på Koromandelkysten ved Bengalbukta, rundt 135&nbsp;km sør for Chennai. De nærmeste byene er Cuddalore, ca. 20&nbsp;km sør, og Viluppuram, ca. 35&nbsp;km innover i landet. Byen ligger på høyde med havet. Sør for byen flyter munningsarmene Ariankuppam og Chunnambar av elva Gingee til havet.

Byen Puducherry har et areal på 19,46&nbsp;km². Tettstedet Puducherry strekker seg imidlertid utover byens grenser; det har et areal på 85&nbsp;km², og dekker byen Ozhukarai og deler av kommunene Ariankuppam og Villiannur. Sammen med disse og flere andre områder danner byen Puducherry distriktet Puducherry. Det 290&nbsp;km² distriktet er en eksklave i delstaten Tamil Nadu, og er omgitt av distriktene Viluppuram og Cuddalore. Distriktet Puducherry er en av fire i forbundsterritoriet Puducherry, sammen med Karaikal, Mahé og Yanam.

## Historie

Puducherry har en lang historie. I landsbyen Arikamedu, litt sør for dagens Puducherry, lå det mellom 2. århundre f.Kr. og 2. århundre e.Kr. en stor havn, hvor det skjedde handel med Romerriket. I utgravinger på 1940-tallet ble det funnet store mengder romersk keramikk. Lite er kjent om Puducherrys resterende historie fram til kolonitida; det er sikkert at byen lå under diverse dynastier i området, og byen er nevnt i vediske tekster under navnet *Vedapuri*.

I 1673 kjøpte Frankrike Puducherry fra sultanen av Bijapur, og Puducherry ble Frankrikes «bro» til økonomiske interesser i India. Utviklinga knyttes sterkt til François Martin, som fra 1685 var «direktør for Koromandelkysten». I en krig mellom Frankrike og Nederland ble Frankrike slått, og Puducherry var under nederlandsk styre fra 1693 til 1699, da Frankrike kjøpte tilbake byen fra nederlenderne.

I 1793 overtok britene kontrollen over byen, og administrerte den som del av Madras fram til 1815. I 1816 ble Puducherry igjen fransk, som en følge av Paris-traktaten av 1814 fikk Frankrike tilbake de landområdene de hadde 1. januar 1792. Frankrike beholdt kontrollen over Puducherry fram til 1954.

Ett år etter at India ble uavhengig i 1954, ble det holdt en folkeavstemning om hvorvidt Puducherry skulle fortsette å være fransk, eller om de skulle bli en del av India. Chandernagar ble en del av India etter folkeavstemninga, men resten av Fransk India forble fransk. 18. oktober 1954 ble det holdt en ny avstemning blant Puducherrys folkevalgte, etter enighet mellom India og Frankrike, og 170 av 178&nbsp;representanter var for gjenforening. Maktoverføringa skjedde *[[de facto]]* 1. november 1954, men først 16. august 1962 *[[de jure]]*, da Frankrikes parlament ratifiserte avtalen om maktovertakelse.

## Demografi
Under folketellinga i 2001 var det 220&nbsp;749&nbsp;innbyggere i byen, og 505&nbsp;715&nbsp;i tettstedet. Av innbyggerne var halvparten kvinner og halvparten menn. Lesekyndigheten var på 76,5&nbsp;%, hvilket var høyere enn landsgjennomsnittet på 59,5&nbsp;%. Lesekyndigheten blant menn var på 82&nbsp;% blant menn og 71&nbsp;% blant kvinner. 10,5&nbsp;% av innbyggerne i Puducherry var barn under 6&nbsp;år.

## Referanser